એ જ વખતે કસબાના સામા છેડે નદીના કાંઠા તરફ કંઈક અવાજ વધ્યો હતો. રાતભર માછીમારી કરવા નદીમાં હોડી ફેરવનારો તુલ્યો અહીંની હકિકત જાણ્યા બાદ કહી રહ્યો હતો કે, સમી સાંજે તેણે નદીના કાંઠે લાલ ડાગલાવાળાઓને એક છોકરીને ટિંગાટોળી કરીને લઈ જતા જોયા હતા. છોકરીના મોં પર ડુચો માર્યો હતો એટલે ઓળખાઈ તો નહિ, પણ તેણે ઝડપથી હલેસા મારીને હોડીને કાંઠા તરફ વાળી ત્યારે એક ડાગલો તેને જોઈ ગયો અને ગંદી ગાળ સાથે તેણે બંદૂકનું નાળચું તેનાં તરફ માંડ્યું એટલે ડરી ગયેલા તુલ્યાએ ત્યાંથી જ હોડી પાછી વાળી લીધી હતી.